Ziņa presei 17.08.20.

**Nepalaid garām! Jau šajā nedēļas nogalē - “Atvērtās dienas laukos”**

22. un 23. augustā visos Latvijas novados ar īpaši sagatavotām programmām, degustācijām, atlaidēm ražojumu iegādei un citiem īpaši sagatavotiem piedāvājumiem ciemos gaida lauku labumi - mājražotāji, amatnieki, naktsmītnes, pirtnieki, biškopji, stādu audzētāji, lielās lauku saimniecības, pilis un muižas, atrakciju parki, lauku krodziņi un restorāni, dabas takas un daudzi citi.

**Kā nokļūt Atvērto dienu saimniecībās?**

Plānojam!

Viss piedāvājums kopā ar saimniecību kontaktinformāciju un karti apkopots pasākuma mājas lapā [www.celotajs.lv/atvertasdienas](http://www.celotajs.lv/atvertasdienas). Saimnieki gaida ciemos Kurzemē, Vidzemē, Zemgalē, Sēlijā, Latgalē un Pierīgā!

Joprojām tūrisma informācijas centros un DUS “Circle K” visā Latvijā piejama pasākuma karte ceļojuma plānošanai un līdzņemšanai. Ieteicams jau iepriekš izplānot ceļojumu vienai vai divām dienām ar saimniecību apmeklējumiem, pusdienošanas vietām un naktsmītni. Vidēji vienas saimniecības apmeklējums ilgst 1-2 stundas.

Piesakāmies!

Kad maršruts saplānots, apmeklējumi jāpiesaka saimniekiem. Tas palīdzēs saimniekiem katram viesim veltīt vairāk laika un uzmanības. Jāņem vērā, ka vairākām saimniecībām šogad ir noteikti degustāciju vai ekskursiju laiki un ierobežots dalībnieku skaits drošības apsvērumu dēļ.

Dodamies ceļā!

Ieteicams ņemt līdzi skaidru naudu, lai varētu iegādāties kārotos lauku labumus, jo nelielos uzņēmumos vai pie mājražotājiem var nebūt iespējas norēķināties ar maksājumu kartēm. Ja ceļojuma laikā mainās plāni vai gadās kavēties, lūgums sazināties ar saimniekiem un brīdināt viņus par izmaiņām.

Lai patīkama lauku labumu baudīšana un veiksmīgs ceļojums!

“Atvērtās dienas laukos” organizē Latvijas Lauku tūrisma asociācija “Lauku ceļotājs”, atbalsta Zemkopības ministrija. Sadarbībā ar a/s „Latvijas valsts meži” un „Circle K Latvia”.

Asnāte Ziemele, Latvijas Lauku tūrisma asociācijas “Lauku ceļotājs” prezidente

Saziņai: Katrīna Seržante

pasākuma “Atvērtās dienas laukos” koordinatore (tel. 29451717).

*Par biedrību „Lauku ceļotājs”: Biedrība „Lauku ceļotājs” ir vecākā un spēcīgākā lauku tūrisma organizācija Latvijā, dibināta 1993. gadā. Biedrības mērķis ir lauku tūrisma attīstība Latvijā kopējā lauku ekonomikas kontekstā, sadarbojoties ar lauksaimniecības, pašvaldību, dabas aizsardzības un citām nozarēm. „Lauku ceļotājs” pārstāv savu biedru intereses, iesaistās uzņēmējiem labvēlīgas politikas veidošanā, kalpo kā profesionālas informācijas forums un mārketinga platforma. „Lauku ceļotāja” biedri ir lauku tūrisma, lauksaimniecības, amatniecības uzņēmēji, pašvaldības, valsts iestāžu un organizāciju struktūrvienības visos Latvijas novados.*